Агенцијата за заштита на правото на слободен пристап до информациите од јавен карактер, врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена Граѓанска иницијатива Охрид SOS, поднесена против Решението на Општина Охрид, по предметот Барање за пристап до информации од јавен карактер, на 27.12.2022 година го донесе следното

 **Р Е Ш Е Н И Е**

1. Жалбата изјавена од Граѓанска иницијатива Охрид SOS, поднесена против Решението на Општина Охрид бр.03-756 од 05.12.2022 година, заведена во Агенцијата под бр. 08-287 од 13.12.2022 година, по предметот Барање за пристап до информации од јавен карактер **СЕ УВАЖУВА.**
2. **Решението** на Имателот на информации **СЕ ПОНИШТУВА**.

**3. СЕ ЗАДОЛЖУВА** Имателот на информации да му ја достави бараната информација на Барателот во целост, на начин и во форма наведени во Барањето, по претходно прекривање на лични податоци.

**4.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Граѓанската иницијатива Охрид SOS, како што е наведено во Жалбата на 10.10.2022 година преку електронска пошта поднела Барање за пристап до информации од јавен карактер до Општина Охрид, со кое побарала по по пошта или е-маил да и се достават следните информации:

 “ 1. Од Општина Охрид во однос на 17. седница на Советот на чиј дневен ред беа ставени неколку точки за легализација на бесправно изградени објекти беше дадена изјава дека „предметите кои се доставени на закажаната седумнаесетата седница на Општина Охрид како и претходните кои ги имаме поминато и донесено одлука се со прибавени позитивни мислења од надлежните институции, во конкретниов случај од НП Галичица и МЖСПП и не се во заштитен појас крајбрежниот појас на Охридносото Езеро дефинирано со Планот за управување со Светско и културно наследство на Охридскиот регион со Акциски план (2020-2029)“

Во врска со тоа:

* 1. Бараме да ни се достават мислењата од МЖСПП по однос на точките за кои е побарано, и за оваа седумнаесетта седница но и за седниците каде претходно имало вакви точки за кои било потребно мислење од министерството.
	2. Бараме да ни се достават мислењата од ЈУНП Галичица, за објектите кои се во рамките на националниот парк, кои билле на дневен ред и на седумнаесеттата седница, но и на претходните седници на советот, за кои било поабрано мислење од ЈУНПГ.
	3. Дали Општина Охрид изработила оцена на влијанието на овие објекти врз природното и културното наследство, согласно препораката 9 од Реактивната мониторинг мисија од 2017 година, а која е обврзана да ја исполни согласно Одлуките на Комитетот за светско наследство: 43 COM 7B.34 I 44 Com 7B.77?“

 Постапувајќи по оваа Барање, Имателот на информации донел Решение бр.уп.03-756 на 28.10.2022 година со кое врз основа на член 20 и член 6 став 1 точка 2 и 5 од Законот за слободен пристап до информации го одбива Барањето на Барателот. Во образложението на оспореното Решение се наведува дека: „Постапувајќи по барањето за слободен пристап пристап до информации од јавен карактер на барателот, се побара одговор од секторот за урбанизам, кој со допис бр.20-14205/3 од 18.10.2022г достави одговор на барањето од во кој известија дека секторот не е во можност да ги достави бараните информации од причина што управните постапки по предметите се уште се во тек и не се завршени. По ова се спроведе задолжителниот тест на штетност и се изготви ова решение.“

 Незадоволен од наведеното Решение, Барателот на информации на 06.11.2022 година по електронски пат поднесе Жалба до Агенцијата, заведено во архивата на Агенцијата под бр.08-287. Во Жалбата е наведено дека: „Од Општина Охрид добивме Решение со бр.03-756 од 28.10.2022 година со кое се Одбива барањето за слободен пристап, со образложение дека управните постапки по предметите се уште биле во тек и не биле завршени. Од општината се повикуваат на член 6, став 1 точка 2 и 5 од Законот за слободен пристап до информации од јавен карактер....Исходот од постапката за утврдување на правниот статус согласно мислењето на МЖСПП и ЈУНПГ непосредно го засега јавниот интерес и согласно кој во случајов треба да е поголем од интересот на субјетите на бесправна градба. Згора на тоа, Советот на Општина Охрид веќе ја изгласил потребата од вклопување на бесправно изградените објекти на 17. Седница на 07.10.2022г. што е последната фаза од постапката за утврдување на правниот статус според кој Општината издава решение. Ние, бараме да ги добиеме мислењата на МЖСПП и ЈУНПГ, кои се однесуваат на природното наследство, врз основа на кои се донесени одлуки за легализација.“

Агенцијата со електронски допис бр.08-287 од 08.11.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата на 14.11.2022 година по електронски пат достави Одговорот на жалба Уп.бр.03-756. Во Одговорот е наведено дека: „...Постапувајќи по барањето за слободен пристап до информации од јавен карактер на барателот, се побара одговор од секторот за урбанизам, кој со допис бр.20-14205/3 од 18.10.2022г достави одговор на барањето во кој известија дека секторот не е во можност да ги достави бараните информации од причина што управните постапки по предметите се уште се во тек и не се завршени. По ова се спроведе задолжителниот тест на штетност и се изготви решение кое се достави до барателот. Барателот незадоволен од одговорот на општината изјави жалба која се достави до секторот за урбанизам и од каде укажаа дека се повикуваат на член 6 став 1 алинеја 4, а при изготвување на нивниот одговор е направен превид при цитирање на ставот и алинејата“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи и на 21.11.2022 година донесе Решение со кое Жалбата **ЈА УВАЖИ, Решението на Имателот на информации бр.уп.03-756 од 28.10.2022 година го поништи и предметот го врати на повторно постапување пред првостепениот орган,** со укажувања како Имателот правилно да постапи по Барањето.

На 12.12.2022 година Имателот на информации по електронски пат до Агенцијата достави Одговор на Барање и Решение за одбивање на барање бр.03-756 од 05.12.2022 година, заведен во Архивата на Агенцијата под бр.08-287. Во Решението е наведено: “Постапувајќи по барањето за слободен пристап до информации од јавен карактер на барателот, се побара одговор од секторот за урбанизам, кој со допис бр.20-14205/3 од 18.10.2022г достави одговор на барањето од во кој известија дека секторот не е во можност да ги достави бараните информации од причина што управните постапи по предметите сеуште се во тек и не се завршени. По ова се спроведе задолжителниот тест на штетност и се изготви решение со број 03-756 од 28.10.2022г.... Во повторната постапка се достави решението до надлежниот сектор на нивно понатамошно постапување, од каде со допис до број 20-14205/6 од 01.12.2022г се достави одговор во кој се вели дека предметите за утврдување правен статус на бесправни објекти кои се побарани од барателот се сеуште во постапка и не се завршени, па давањето на било каква информација или документ од предметите може да и наштети на самата постапка. Поради тоа, а согласно член 6 став 1 точка 4 секторот не е во можност да ги даде бараните информации.“

Барателот на информации на 13.12.2022 година до Агенцијата достави Втора жалба, заведена од бр.08-287, изјавена против Решението на Општина Охрид бр.03-756 од 05.12.2022 година. Во Жалбата е наведено дека: “Од општината сега се повикуваат на член 6, став 1 точка 4 од Законот за слободен пристап до информации од јавен карактер ...Наведуваат дека во претходното Решение направиле техничка грешка во однос на цитирањето на членовите на Законот...Повторуваме дека Советот на Општина Охрид веќе ја изгласил потребата од вклопување на бесправно изградените објекти што е последната фаза од постапката за утврдување на правниот статус според кој Општината издава решение. Нашата иницијатива ги бара мислењата за локациите кои веќе биле на дневен ред. Бараме да ги добиеме мислењата на МЖСПП и ЈУНПГ, кои се однесуваат на природното наследство, врз основа на кои се донесени одлуки за легализација...“

Агенцијата, преку е-маил заведен под бр.08-287 од 13.12.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 21.12.2022 година по електронски пат до Агенцијата достави допис бр.20-14205/9 од 21.12.2022 година, заведен во Агенцијата под бр.08-287, каде е наведено: “..Ве известуваме дека предметите за кои се бараат информации од јавен карактер, за утврдување правен статус на бесправни објекти, се сеуште во постапка и не се завршени...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи, Решението на Имателот на информации го поништи и го задолжи** Имателот на информации на барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, при спроведувањето на Решението на Агенцијата бр.08-287 од 21.11.2022 година, не постапил согласно одредбите од Законот за слободен пристап до информации од јавен карактер и Законот за општата управна постапка.

Во конкретниот случај, Имателот на информации постапувајќи по Решението на Агенцијата за заштита на правото на слободен пристап до информации од јавен карактер донел Решение бр. 03-756 од 05.12.2022 година со кое Барањето за слободен пристап до информации од јавен карактер на барателот Охрид СОС се одбива, со исто или слично образложението на претходното Решение, односно дека бараните информации се исклучок од членот 6 став 1 точка 4 од Законот за слободен пристап до информации од јавен карактер, дека бараните информации „се сеуште во постапка и не се завршени, па давањето на било каква информација или документ од предметите може да и наштети на самата постапка“.

Согласно член 3 став 1 алинеја 4 од Законот за слободен пристап до информации од јавен карактер „документ“ е секој запис на информација без оглед на нејзината физичка форма или карактеристики, пишан или печатен текст, карти, шеми, фотографии, слики, цртежи скици, работни материјали, како и звучни, гласовни, магнетски или електронски, оптички или видео снимки во која било форма, како и пренослива опрема за автоматска обработка на податоци со вградени или преносливи мемории за складирање на податоците во дигитална форма.

Агенцијата му укажува на Имателот на информации дека бараните информации се информации кои Имателот на информации согласно членот 10 од Законот за слободен пристап до информации од јавен карактер, е должен проактивно да ги објавува.

Во конкретниот случај, Имателот на информации е должен да донесе Решение, со кое ќе одговори позитивно на бараните информации кои се готови и ќе му ги достави на начин и форма наведени во Барањето, а за останатите кои не се готови, ќе го извести Барателот, во моментот кога тие ќе бидат готови.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**